ДАХ-м и Хасащхьэм хэтхэм я зэIущIэу жэпуэгъуэм и 26-м Налшык къалэ щекIуэкIам къыщащта унафэхэр:
АР-м, КъБР-м, КъШР-м я лIыкIуэу УФ-м и Федеральнэ Зэхуэсым ФедерацэмкIэ и Советымрэ Къэрал Думэмрэ щыIэхэм захуэгъэзэн. СХьР-м къикIыжу зи адэжь щIыналъэм къэIэпхъуэжхэм я Iуэхур ядэгъэпсынщIэнымкIэ дэIэпыкъуэгъу хъуну, къэIэпхъуэжахэр унагъуэу тIысыжын папщIэ зыщIагъэкъуэну елъэIун Адыгэ, Къэбэрдей-Балъкъэр, Къэрэшей-Шэрджэс республикэхэм я Iэтащхьэхэм;
Урыс-Кавказ зауэр зэриухрэ илъэси 150-рэ щрикъум ирихьэлIэу ирагъэкIуэкIынухэм теухуауэ Къэбэрдей Адыгэ Хасэм къыхилъхьа программэр гъэзэщIэн;
Адыгэбзэр Урысей Федерацэмрэ нэгъуэщI къэралхэм щыпсэу шэрджэсхэмрэ яхъумэным хуэунэтIа лъэпкъ программэр къэщтэн, Къэбэрдей Адыгэ Хасэм зэхилъхьа проектыр и лъабжьэу;
«Адыгэ лъэпкъым и дунейпсо махуэр» илъэс къэс фокIадэм и ещанэ щэбэтым гъэлъэпIэныр гъэувын. А махуэм щIэнIуатэхэр, фестивалхэр, спорт зэхьэзэхуэхэр, гъуазджэм, щэнхабзэм я лэжьакIуэхэм я концертхэр, лъэпкъым и цIыху пажэхэр гъэлъэпIэныр адыгэ щыпсэу дэнэ къэрали щегъэкIуэкIын. А махуэр адыгэхэр зэкъуэзыгъэувэ, къэзыгъэщIэрэщIэж, бзэр, щэнхабзэр, хабзэр хъумэнымкIэ, лъэпкъым нэхъри зиужьынымкIэ хэкIыпIэфI хъун хуейщ;
ДАХ-м и япэ президент Къалмыкъ Юрэ къызэралъхурэ илъэс 80 зэрырикъур гъэлъэпIэныр (2014 гъэ, щIышылэм и 1) къызэгъэпэщын;
КъБР-м и цIыхубэ усакIуэ, Социалист Лэжьыгъэм и ЛIыхъужь, РСФСР-м и Къэрал саугъэтым и лауреат КIыщокъуэ Алим къызэралъхурэ илъэси 100 зэрырикъур гъэлъэпIэн, 2014 гъэр абы и дунейпсо илъэсу гъэувын;
«Кабардинка» къэрал академическэ ансамблыр къызэрызэрагъэпэщрэ 2013 гъэм илъэс 80 зэрырикъум ипкъ иткIэ, «Адыгэ лъэпкъым и хъугъуэфIыгъуэ» цIэ лъапIэр абы фIэщынымкIэ Къэбэрдей Адыгэ Хасэм къыхилъхьар дэIыгъын.
